b'\n_START_ARTICLE_\nMary Boleyn\n_START_PARAGRAPH_\nMary Boleyn (n. 1499 \xe2\x80\x93 19. hein\xc3\xa4kuuta 1543) kuului Boleynin aatelisperheeseen, jolla oli runsaasti vaikutusvaltaa 1500-alussa. Mary oli yksi Englannin kuningas Henrik VIII:n rakastajattarista, ja lis\xc3\xa4ksi v\xc3\xa4itet\xc3\xa4\xc3\xa4n, ett\xc3\xa4 h\xc3\xa4n oli my\xc3\xb6s ollut Henrik VIII:n kilpailijan, Ranskan kuningas Frans I:n rakastajatar. H\xc3\xa4n oli kahdesti naimisissa, ja useimmat historioitsijat uskovat h\xc3\xa4nen olleen kuningatar Anna Boleynin vanhempi sisar. Jotkut historioitsijat ovat yh\xc3\xa4 sit\xc3\xa4 mielt\xc3\xa4, ett\xc3\xa4 h\xc3\xa4n oli nuorempi sisar, mutta Maryn lapset ja Annan tyt\xc3\xa4r uskoivat Maryn olleen vanhempi.\n_START_SECTION_\nLapsuus ja nuoruus\n_START_PARAGRAPH_\nMary syntyi Heverin linnassa Kentiss\xc3\xa4. H\xc3\xa4n oli varakkaan diplomaatin Thomas Boleynin ja t\xc3\xa4m\xc3\xa4n puolison, lady Elizabeth Howardin tyt\xc3\xa4r. Mit\xc3\xa4\xc3\xa4n konkreettisia todisteita h\xc3\xa4nen oikeasta syntym\xc3\xa4ajastaan ei ole, mutta ilmeisestikin h\xc3\xa4n syntyi vuosien 1499 ja 1508 v\xc3\xa4lill\xc3\xa4. Useimmat historioitsijat ovat p\xc3\xa4\xc3\xa4tyneet varhaisempaan ajankohtaan noin vuonna 1499. On runsaasti asiakirjatodisteita siit\xc3\xa4, ett\xc3\xa4 h\xc3\xa4n oli my\xc3\xb6s Boleynin perheen vanhin lapsi. Todisteisen mukaan Boleynien j\xc3\xa4lkel\xc3\xa4iset uskoivat Maryn olleen vanhin lapsi: vuonna 1597 h\xc3\xa4nen lapsenlapsensa lordi Hunsdon vaati itselleen Ormonden jaarlin arvonime\xc3\xa4 sill\xc3\xa4 perusteella, ett\xc3\xa4 h\xc3\xa4n oli Boleynien laillinen perij\xc3\xa4. Aristokratian tiukkojen perint\xc3\xb6s\xc3\xa4\xc3\xa4nt\xc3\xb6jen mukaan arvonimi olisi kuulunut Elisabet I:lle, Anna Boleynin tytt\xc3\xa4relle, mik\xc3\xa4li Anna olisi ollut vanhin lapsi, sill\xc3\xa4 arvonimi periytyi perheen vanhimman tytt\xc3\xa4ren kautta miespuolisten perillisen kuoltua._NEWLINE_Aiemmin uskottiin, ett\xc3\xa4 Mary oli saanut koulutuksensa ulkomailla ja viett\xc3\xa4nyt jonkin aikaa arkkiherttuatar Margareeta It\xc3\xa4valtalaisen hovissa, mutta nyky\xc3\xa4\xc3\xa4n on selvinnyt, ett\xc3\xa4 Anna Boleyn oleskeli arkkiherttuattaren hovissa. Mary vietti suurimman osan lapsuudestaan Englannissa. Vuonna 1514 h\xc3\xa4n l\xc3\xa4hti ulkomaille, kun h\xc3\xa4nen is\xc3\xa4ns\xc3\xa4 oli saanut h\xc3\xa4nelle hovineidon paikan kuninkaan sisaren, Maria Tudorin hovissa, kun prinsessa l\xc3\xa4hti Ranskaan naidakseen Ranskan kuningas Ludvig XII:n. Kun seurue oli oleskellut Pariisissa muutaman viikon, kaikki kuningattaren englantilaiset hovineidot k\xc3\xa4skettiin kotiin. Mary Boleyn sai kuitenkin j\xc3\xa4\xc3\xa4d\xc3\xa4 \xe2\x80\x93 ehk\xc3\xa4p\xc3\xa4 siksi, ett\xc3\xa4 h\xc3\xa4nen is\xc3\xa4ns\xc3\xa4 oli Englannin uusi suurl\xc3\xa4hettil\xc3\xa4s. Jopa senkin j\xc3\xa4lkeen, kun Maria Tudor palasi Englantiin miehens\xc3\xa4 kuoltua 1. tammikuuta 1515. Mary Boleyn j\xc3\xa4i uuden kuninkaan, Frans I:n ja t\xc3\xa4m\xc3\xa4n kuningattaren hoviin.\n_START_SECTION_\nRanskan kuninkaan rakastajatar\n_START_PARAGRAPH_\nMaryn seuraksi Pariisiin saapuivat h\xc3\xa4nen is\xc3\xa4ns\xc3\xa4 sir Thomas ja h\xc3\xa4nen nuorempi sisarensa Anna, joka oli viett\xc3\xa4nyt vuoden Hollannissa. T\xc3\xa4n\xc3\xa4 aikana Marysta tuli oletettavasti kuningas Frans I:n rakastajatar, joka kuvasi my\xc3\xb6hemmin h\xc3\xa4nt\xc3\xa4 sanoilla "kaikkein pahamaineisin huora". Kun kuninkaallinen suhde p\xc3\xa4\xc3\xa4ttyi, Marylla oli muita suhteita, jotka johtivat lopulta siihen, ett\xc3\xa4 h\xc3\xa4net vapautettiin hovin palveluksesta ja l\xc3\xa4hetettiin kotiin Englantiin. Joiden historioitsijoiden mukaan Maryn kevytmielisyytt\xc3\xa4 on suuresti liioiteltu, mutta yleens\xc3\xa4 on kuitenkin oletettu v\xc3\xa4itteiden olleen ainakin osittain totta. _NEWLINE_Maryn vanhemmat ja sisar olivat kauhuissaan t\xc3\xa4m\xc3\xa4n k\xc3\xa4yt\xc3\xb6ksest\xc3\xa4 ja helpottuneita, kun saattoivat l\xc3\xa4hett\xc3\xa4\xc3\xa4 t\xc3\xa4m\xc3\xa4n takaisin Englantiin vuonna 1519. H\xc3\xa4n sai uuden paikan Englannin kuningattaren Katariina Aragonialaisen hovinaisena t\xc3\xa4m\xc3\xa4n ja kuningas Henrik VIII:n viimeisen\xc3\xa4 kymmenen\xc3\xa4 avioliittovuotena.\n_START_SECTION_\nEnglannin kuninkaan rakastajatar ja ensimm\xc3\xa4inen avioliitto\n_START_PARAGRAPH_\nVuosi sen j\xc3\xa4lkeen kun Mary oli palannut Englantiin, h\xc3\xa4n avioitui 4. helmikuuta 1520 William Careyn kanssa. Carey oli varakas hovimies, jolla oli vaikutusvaltaisia yst\xc3\xa4vi\xc3\xa4 ja jota kuningas Henrik VIII suosi. Kuningas oli jopa vieraana heid\xc3\xa4n h\xc3\xa4iss\xc3\xa4\xc3\xa4n. Saattoi hyvinkin olla, ett\xc3\xa4 h\xc3\xa4n aloitti suhteen Maryn kanssa pian h\xc3\xa4iden j\xc3\xa4lkeen. Suhteen alkamisaikaa ei tiedet\xc3\xa4\xc3\xa4n tarkkaan monistakin syist\xc3\xa4. Ensinn\xc3\xa4k\xc3\xa4\xc3\xa4n kukaan ei tied\xc3\xa4 sen tarkkaa p\xc3\xa4\xc3\xa4ttymisp\xc3\xa4iv\xc3\xa4\xc3\xa4. Toisekseen suhde ei koskaan ollut julkinen, eik\xc3\xa4 Mary ollut tunnettu kuninkaan rakastajattarena. Englannissa k\xc3\xa4ytt\xc3\xa4ydyttiin toisin kuin Ranskassa, miss\xc3\xa4 kuninkaan rakastajattarella oli julkinen asema. Joko suhteen aikana tai sen p\xc3\xa4\xc3\xa4tytty\xc3\xa4 huhuttiin, ett\xc3\xa4 kuningas olisi ollut Maryn molempien lasten is\xc3\xa4._NEWLINE_Er\xc3\xa4\xc3\xa4n todistajan mukaan Maryn poika muistutti kuningasta, mutta kyseinen todistaja on Isleworthin kirkkoherra John Hales, joka noin kymmenvuotiaan pojan tavattuaan huomautti n\xc3\xa4heens\xc3\xa4 \xe2\x80\x9cnuoren herra Careyn\xe2\x80\x9d, jonka jotkut munkit uskoivat olevan kuninkaan \xc3\xa4p\xc3\xa4r\xc3\xa4poika. Mit\xc3\xa4\xc3\xa4n aikalaistodisteita ei ole siit\xc3\xa4, ett\xc3\xa4 Henry Carey olisi ollut kuninkaan biologinen lapsi, ja tuon aikakauden s\xc3\xa4ilyneist\xc3\xa4 dokumenteista selvi\xc3\xa4\xc3\xa4, ett\xc3\xa4 Henry syntyi maaliskuussa 1526, mutta suhteen uskottiin jo p\xc3\xa4\xc3\xa4ttyneen ennen sit\xc3\xa4.\n_START_SECTION_\nSisar nousee valtaan\n_START_PARAGRAPH_\nMaryn sisar Anna Boleyn palasi Englantiin vuonna 1522 ja kohosi hovissa hyvin suosituksi. Sisaret eiv\xc3\xa4t olleet erityisen l\xc3\xa4heisi\xc3\xa4 ja liikkuivat eri piireiss\xc3\xa4. My\xc3\xb6hemmin Henrik VIII rakastui Annaan._NEWLINE_Vaikka Maryn v\xc3\xa4itet\xc3\xa4\xc3\xa4n olleen Annaa kauniimpi, Anna tuntuu olleen sisarista kunnianhimoisempi. H\xc3\xa4n kielt\xc3\xa4ytyi suostumasta kuninkaan rakastajattareksi \xe2\x80\x93 varmaankin pikemminkin nokkeluutensa kuin hyveellisyytens\xc3\xa4 vuoksi. H\xc3\xa4n tiesi, ett\xc3\xa4 Henrik halusi sit\xc3\xa4 mit\xc3\xa4 ei voinut saada, ja Anne oli tarpeeksi ter\xc3\xa4v\xc3\xa4 torjuakseen kuninkaan l\xc3\xa4hentelyt, mik\xc3\xa4 sai t\xc3\xa4m\xc3\xa4n haluamaan h\xc3\xa4nt\xc3\xa4 vain enemm\xc3\xa4n. Vuoden 1527 puoliv\xc3\xa4liin menness\xc3\xa4 Henrik oli p\xc3\xa4\xc3\xa4tt\xc3\xa4nyt naida Annan. Anna hyv\xc3\xa4ksyi kuninkaan kosinnan, ja siten h\xc3\xa4nest\xc3\xa4 tuli "toinen nainen", kun kuningas koetti saada avioliittonsa Katariina Aragonialaisen kanssa mit\xc3\xa4t\xc3\xb6ity\xc3\xa4._NEWLINE_Vuotta my\xc3\xb6hemmin, kun Maryn aviomies kuoli hikitautiin, Henrik VIII antoi Anna Boleynille Maryn pojan, nuoren Henry Careyn huoltajuuden. Englannin yl\xc3\xa4luokan parissa oli varsin tavallista l\xc3\xa4hett\xc3\xa4\xc3\xa4 lapsia jonkun varakkaan sukulaisen kotiin kasvatettavaksi, ja Maryn tapauksessa se oli varmaan erityisen tarpeen siksi, ett\xc3\xa4 aviomiehens\xc3\xa4 kuoltua h\xc3\xa4nell\xc3\xa4 oli huomattavia velkoja, ja t\xc3\xa4ss\xc3\xa4 tilanteessa h\xc3\xa4nen sisarensa saattoi auttaa. Anna j\xc3\xa4rjesti sisarenpoikansa luostarikouluun. Maryn is\xc3\xa4 ei osoittanut mit\xc3\xa4\xc3\xa4n halua auttaa rahapulassa olevaa tyt\xc3\xa4rt\xc3\xa4\xc3\xa4n. Anna Boleyn sai kuitenkin j\xc3\xa4rjestetty\xc3\xa4 Marylle vuosittaisen sadan punnan el\xc3\xa4kkeen.\n_START_SECTION_\nToinen avioliitto\n_START_PARAGRAPH_\nKun Anna matkusti Henrik VIII:n kanssa Calais\xe2\x80\x99n kaupunkiin vuonna 1532, Mary oli mukana h\xc3\xa4nen seurueessaan. Anna kruunattiin Englannin kuningattareksi 1. kes\xc3\xa4kuuta 1533, ja saman vuoden syksyn\xc3\xa4 h\xc3\xa4n synnytti ensimm\xc3\xa4inen lapsensa, tyt\xc3\xa4r Elisabetin. Vuonna 1534 Mary avioitui salaa William Staffordin kanssa. William oli aateliton mies, jolla oli vain pienet tulot. Sen vuoksi historioitsijat ovat aina ep\xc3\xa4illeet, ett\xc3\xa4 kyse oli rakkausavioliitosta \xe2\x80\x93 mit\xc3\xa4\xc3\xa4n muuta syyt\xc3\xa4 sille, miksi Mary olisi nainut alempi arvoisen miehen, ei ollut. Kun avioliitto paljastui, Maryn perhe kielsi h\xc3\xa4net, ja kuningatar Anna karkotti pariskunnan hovista._NEWLINE_Maryn taloudellinen tilanne oli niin huono, ett\xc3\xa4 h\xc3\xa4n joutui anomaan kuninkaan neuvonantajaa, Essexin jaarli Thomas Cromwelli\xc3\xa4, puhumaan h\xc3\xa4nen puolestaan kuninkaalle. Henrik ei kuitenkaan v\xc3\xa4litt\xc3\xa4nyt Maryn vaikeuksista. Niinp\xc3\xa4 Mary pyysi Cromwelli\xc3\xa4 puhumaan is\xc3\xa4lleen, sed\xc3\xa4lleen ja veljelleen, mutta siit\xc3\xa4k\xc3\xa4\xc3\xa4n ei ollut hy\xc3\xb6ty\xc3\xa4. Yll\xc3\xa4tten Anna leppyi ensin. H\xc3\xa4n l\xc3\xa4hetti Marylle upean kultaisen pikarin ja jonkin verran rahaa, mutta kielt\xc3\xa4ytyi silti p\xc3\xa4\xc3\xa4st\xc3\xa4m\xc3\xa4st\xc3\xa4 sisartaan hoviin. Osittaista sovintoa pidemm\xc3\xa4lle he eiv\xc3\xa4t en\xc3\xa4\xc3\xa4 p\xc3\xa4\xc3\xa4sset, eiv\xc3\xa4tk\xc3\xa4 he tavanneet vuoden 1534 ja Annan kuoleman vuonna 1536 v\xc3\xa4lill\xc3\xa4. _NEWLINE_Maryn el\xc3\xa4m\xc3\xa4st\xc3\xa4 vuoden 1534 ja h\xc3\xa4nen sisarensa Annan 19. toukokuuta 1536 tapahtuneen teloituksen v\xc3\xa4lill\xc3\xa4 ei tiedet\xc3\xa4. Mary ei tavannut \xc3\xa4iti\xc3\xa4\xc3\xa4n, eik\xc3\xa4 k\xc3\xa4ynyt sisarensa Annan luona, kun h\xc3\xa4n oli vangittuna Towerissa. H\xc3\xa4n ei my\xc3\xb6sk\xc3\xa4\xc3\xa4n yritt\xc3\xa4nyt tavata velje\xc3\xa4\xc3\xa4n Georgea, joka oli my\xc3\xb6s vangittuna. Siit\xc3\xa4k\xc3\xa4\xc3\xa4n ei ole todisteita, ett\xc3\xa4 h\xc3\xa4n olisi kirjoittanut sisaruksilleen. Enonsa Norfolkin herttuan Thomas Howardin tavoin h\xc3\xa4n ehk\xc3\xa4 piti viisaampana ottaa et\xc3\xa4isyytt\xc3\xa4 ep\xc3\xa4suosioon joutuneisiin sukulaisiinsa._NEWLINE_Mary ja h\xc3\xa4nen puolisonsa eliv\xc3\xa4t hovista karkotettuina Rochfordissa Essexiss\xc3\xa4. Annan teloituksen j\xc3\xa4lkeen Maryn \xc3\xa4iti vet\xc3\xa4ytyi hovista ja kuoli erist\xc3\xa4ytyneen\xc3\xa4 vain hieman yli vuosi tytt\xc3\xa4ren kuoleman j\xc3\xa4lkeen. Maryn is\xc3\xa4 sir Thomas kuoli seuraavana vuonna. Vanhempiensa kuoleman j\xc3\xa4lkeen Mary peri joitakin Boleynien kiinteist\xc3\xb6j\xc3\xa4 Essexist\xc3\xa4. H\xc3\xa4n tuntuu viett\xc3\xa4neen lopun el\xc3\xa4m\xc3\xa4\xc3\xa4ns\xc3\xa4 tuntemattomana ja varsin mukavasti toisen aviomiehens\xc3\xa4 kanssa. H\xc3\xa4n kuoli hieman yli nelj\xc3\xa4kymment\xc3\xa4vuotiaana, oman aikakautensakin mittapuulla suhteellisen varhaisessa i\xc3\xa4ss\xc3\xa4, 19. hein\xc3\xa4kuuta 1543.\n_START_SECTION_\nJ\xc3\xa4lkel\xc3\xa4iset\n_START_PARAGRAPH_\nMary Boleyn on lukuisten kuuluisuuksien esi\xc3\xa4iti, ja h\xc3\xa4nen j\xc3\xa4lkel\xc3\xa4istens\xc3\xa4 joukossa ovat Winston Churchill, P. G. Wodehouse, Elizabeth Bowes-Lyon, Walesin prinsessa Diana ja Yorkin herttuatar Sarah Ferguson.\n_START_SECTION_\nMary Boleyn kirjallisuudessa ja elokuvissa\n_START_PARAGRAPH_\nMarya kuvattiin vuoden 1969 elokuussa Anne of the Thousand Days, jossa h\xc3\xa4net esitettiin raskaana olevana, hyl\xc3\xa4ttyn\xc3\xa4 ja katkerana. Elokuvassa h\xc3\xa4nt\xc3\xa4 n\xc3\xa4ytteli Valerie Gearon, Anna Boleynia Genevi\xc3\xa8ve Bujold ja kuningasta Richard Burton. _NEWLINE_Maryn hahmo esiintyy my\xc3\xb6s monissa kirjoissa, ja h\xc3\xa4nt\xc3\xa4 ovat kuvanneet esimerkiksi Robin Maxwell kirjassa The Secret Diary of Anne Boleyn, Rosalind Miles kirjassa I, Elizabeth, Maureen Peters teoksessa The Rose of Hever, Jean Plaidy kirjassa The Lady in the Tower, Norah Lofts romaanissa Mistress Anne, Evelyn Anthony kirjassa Anne Boleyn, Wendy J. Dunn kirjassa Dear Heart, How Like You This? ja Carolyn Meyer teoksessa Young Royals: Doomed Queen Anne._NEWLINE_P\xc3\xa4\xc3\xa4henkil\xc3\xb6n\xc3\xa4 Mary on kolmessa kirjassa: Ailen Armitagen kirjassa Court Cadenza, joka julkaistiin my\xc3\xb6hemmin nimell\xc3\xa4 The Tudor Sisters, Karen Harperin romaanissa The Last Boleyn ja Philippa Gregoryn teoksessa The Other Boleyn Girl. Gregory nimesi my\xc3\xb6hemmin Maryn omaksi sankarittarekseen BBC:n History Magazinen haastattelussa, ja h\xc3\xa4nen romaaninsa oli bestseller, jota seurasi my\xc3\xb6hemmin viiden kirjan sarja. Kirja on kuitenkin her\xc3\xa4tt\xc3\xa4nyt keskustelua historioitsijoiden ja muiden aikakautta hyvin tuntevien lukijoiden parissa. Vuonna 2003 Gregoryn romaani sovitettiin samannimiseksi BBC:n televisioelokuvaksi ja my\xc3\xb6hemmin vuonna 2008 teatterielokuvaksi nimell\xc3\xa4 Kuningattaren sisar. Siin\xc3\xa4 p\xc3\xa4\xc3\xa4osia esitt\xc3\xa4v\xc3\xa4t Natalie Portman Annena, Scarlett Johansson Maryna ja Eric Bana Henry VIII:tena.'